ZAPISNIK

14. seje **SVETA ZAVODA** Vrtca Tržič, ki je bila v sredo, 29. 5. 2019, ob 17.30 v zbornici enote Palček.

Prisotni člani sveta zavoda:

Vesna Polajnar – predsednica Sveta zavoda Vrtca Tržič, predstavnica zaposlenih Vrtca Tržič, Urška Jerman – namestnica predsednice – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Katja Potrebuješ – predstavnica staršev, Gabi Štrukelj – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič,

Drugi prisotni: Tatjana Blaži – ravnateljica Vrtca Tržič, Marija Sušnik Brovč – namestnica sindikalne zaupnice Vrtca Tržič

Odsotni: Anton Kramarič – predstavnik občine ustanoviteljice, Anže Perčič – predstavnik občine ustanoviteljice, Senta Lorenčič – predstavnica staršev, Jure Zadnikar – predstavnik staršev

Zapisnikar seje je Kristina Lindav.

## Dnevni red:

## Pregled zadnjega zapisnika in realizacija sklepov zadnje seje (Vesna Polajnar).

## Evalvacija strokovnega dela Vrtca Tržič v šolskem letu 2018/2019 (Tatjana Blaži)

## Seznanitev s Poročilom o notranji reviziji na področju vodenja personalnih map in kadrovskih evidenc v Vrtcu Tržič (Tatjana Blaži)

## Pravilnik o sistemizaciji in notranji organizaciji delovnih mest Vrtca Tržič (Tatjana Blaži)

## Razno.

**Ad 1.**

Predsednica se je zahvalila vsem prisotnim za odziv na vabilo in predstavila dnevni red. Dnevni red je bil soglasno potrjen.

Pri pregledu zapisnika ni bilo pripomb. Zapisnik 13. seje je bil soglasno potrjen.

**Ad 2.**

Ravnateljica je predstavila povzetek šolskega leta 2018/2019, osredotočila se je na pedagoško delo, pri čemer je izpostavila spremljanje dela strokovnega kadra v smislu diferenciacije in individualizacije, kar je bila tudi to leto rdeča nit letnega delovnega načrta. Strokovno delo v oddelkih je nenapovedano spremljala sama, pomočnica ravnateljice pa je bila prisotna na medsebojnih spremljanjih strokovnih delavcev. Ravnateljica je pravila letne razgovore s skoraj 70 zaposlenimi, kar je velika, a nujna naložba časa.

Nadaljevali so se zastavljeni projekti, na vseh področjih se zaposleni trudijo v interesu otrok. Izpostavila je izobraževanje na področjih dela z otroki posebnimi potrebami, npr. motenj avtističnega spektra, govornih motenj, ADHD. Opaža, da na tem področju dela z otroki rabimo izobraževanja, saj je v osnovi kader izobražen za delo z otroki brez odstopanj. Zato je pohvalila strokovno rast kadra, ki se kaže tudi s posebnimi dosežki; ena vzgojiteljica je zaključila Šolo za ravnatelje, šest jih bo napredovalo v strokovni naziv, bodisi mentor bodisi svetovalec, opaža, da je v Sloveniji Vrtec Tržič znan kot primer dobre prakse, kar pomeni, da se predstavlja na posvetih in konferencah v dobri luči tudi navzven.

Šolsko leto 2018/2019 se zaključuje, v vseh enotah potekajo aktivnosti, strokovni kader piše evalvacije in sameovalvacije, potekajo srečanja in roditeljski sestanki s starši.

Pomembna pridobitev za kadrovsko zasedbo so 3 vzgojiteljice – pomočnice, zaposlene prek razpisa »Prva zaposlitev na področju vzgoje in izobraževanja 2019« MIZŠ.

Vrtec se še naprej uspešno povezuje z okoljem, skupnostjo, institucijami v občini. Klima v organizaciji je dobra, manj je odsotnosti zaradi preutrujenosti ali izgorelosti, kljub temu pa je bolniških odsotnosti veliko, velik odstotek predstavljajo mladi starši (ki imajo pogosteje nego za svojega otroka). Zavedamo se skrbi za lastno zdravje in si prizadevamo za preventivo na tem področju, vsem zaposlenim je bilo omogočeno tudi cepljenje proti ošpicam.

Podrobna evalvacija šolskega leta 2018/2019 bo vsem posredovana v dokumentu, ki ga pripravi vrtec v prvi polovici julija.

Predsednica sveta zavoda je izrazila zadovoljstvo nad osebnimi razgovori ravnateljice in zaposlenih, kar kaže na uspešen dialog, omeni, da je bil v preteklosti prisoten nek slab občutek in jo veseli dejstvo, da tega ni več.

Pritožb s strani staršev ni občutila in ravnateljica pove, da so bile kritike redke, veliko pa je bilo pohval. Težave s starši se rešujejo sproti, npr. glede zdravja otrok.

Mira Čemažar je izpostavila pomembnost komunikacije na vseh nivojih, nujno se ji zdi, da se reagira takoj, ko se neka težava prične opažati, ne šele takrat, ko se konflikt zaostruje. Ravnateljica doda, da je dobro, da je prva sogovornica vzgojiteljica.

Vesna Polajnar doda, da opaža, da so starši vse bolj individualisti, svojega otroka izpostavljajo kot daleč najpomembnejšega, delovanja skupine se ne zavedajo v zadostni meri.

Katja Potrebuješ pove, da se ji zdi, da se problemi res rešujejo najprej z vzgojiteljicami, po njenem opažanju pa so povezani predvsem z boleznimi v najmlajšem oddelku. Mladi starši se po njenem mnenju znajo dobro prilagajati, kažejo višji nivo razumevanja.

**Ad 2.**

Ravnateljica je predstavila ugotovitve revizijske službe, in sicer v zvezi s pravilniki, ki urejajo revidirano področje (kadrovska evidenca, kadrovske mape, razpisi za prosta delovna mesta), da je potrebno uskladiti poimenovanja delovnih mest v vseh pravilnikih, v pravilniku o sistemizaciji in notranji organizaciji uskladiti opise del in nalog po dejanskem stanju, potrebno je urediti popolno evidenco z vsemi predpisanimi podatki, jo posodabljati, omogočiti sledljivost sprememb.

Priporočila revizije so bila v veliki meri že upoštevana, končno odzivno poročilo bo oddano v juniju in s tem bo revizija tega področja zaključena.

**Ad 3.**

Nov Pravilnik o sistemizaciji in notranji organizaciji delovnih mest Vrtca Tržič je posledica notranje revizije kadrovskega področja, popravljen v skladu z zakonodajo, upoštevane so vse spremembe pravilnika (15. 1. 2018, 14. 6. 2018, 30. 7. 2018 in 20. 12. 2018) in priporočila revizijske službe (opisi del in nalog glede na dejansko stanje, posodobitev izrazov itn.). Opisi delovnih mest so bili posodobljeni tudi v smislu ekonomičnosti zapisa, torej da se zapisi nalog ne ponavljajo.

Vprašanj v zvezi s tem ni bilo.

**SKLEP:** Svet zavoda Vrtca Tržič je sprejel Pravilnik o sistemizaciji in notranji organizaciji delovnih mest Vrtca Tržič.

**Ad 4.**

Ravnateljica je povedala, da z Občino Tržič in izvajalci del potekajo dogovori glede poteka energetske sanacije enote Deteljica, ki bo potekala prek tega in naslednjega poletja. Enota Deteljica je največja enota Vrtca Tržič, zato bo verjetno vsaj do začetka julija prostorska stiska, ki jo bo vrtec delno reševal s podaljšanjem odprtja dislociranih oddelkov, prezgodaj pa je za natančno načrtovanje, npr. praznjenja prostorov, umikanja pohištva ipd.

- Mira Čemažar je vprašala, kakšno je število vpisanih otrok po vpisu v marcu. Ravnateljica pove, da je v rednem vpisnem roku prišlo 156 vlog, šolsko leto 2019/2020 pa se pričenja s 30 oddelki, ki so zapolnjeni do normativa. Pred vrati vrtca je zaenkrat 35 otrok, velika večina so to mlajši od 11 mesecev, in so uvrščeni na čakalni seznam za vstop med šolskim letom. Skupine so ponovno tvorile in prestrukturirale v interesu vključiti čim več otrok.

Nevenka Cotelj pove, da je pridobila podatke dr. Kresetove, da je letno v občini 150 rojstev, do 15 otrok pa se letno priseli.

- Mira Čemažar je vprašala glede možnosti zaposlitve specialnega pedagoga za otroke s posebnimi potrebami. Ravnateljica pove, da izračun kaže potrebo po eni celi zaposlitvi za potrebe vrtca. Predvidevamo torej dodatno polno zaposlitev svetovalnega delavca s specialnimi znanji, če bo le možno pridobiti ustrezen kader. Strokovne delavke potrjujejo, da potrebujejo dodatno pomoč, znanj specialne pedagogike nimajo. Mira Čemažar poudari, da je celo leto pridobivanja odločbe in strokovne pomoči veliko časa, ki je tako rekoč izgubljen, otrok ne dobiva, kar bi moral. Dodatna oseba bi bila zelo dobrodošla.

- Gabi Štrukelj izrazi skrb, če za tako veliko otrok v centralni kuhinji še zmorejo pripravljati hrano. Ravnateljica pove, da kuhinja deluje na meji zmogljivosti, ko pa se bo izvedla gradnja dodatnih prostorov za vrtec v Križah, bo en prostor pridobila tudi kuhinja, tako da se bo stanje izboljšalo.

- Mira Čemažar je povedala, da je bila na sestanku delovne skupine, ki skrbi za register tveganj in načrt integritete, tema sanacije stopnic od enote Palček na travnik v Bistrici. So previsoke, tudi ograja je previsoka, poleg tega je oboje dotrajano – so pa najhitrejša pot v naravo in se jih z otroki velikokrat poslužujejo. Dopis je bil na občino že posredovan, Nevenka Cotelj prosi še za fotografije, ki naj se pošljejo po e-pošti.

Na istem sestanku se je govorilo tudi o stanju otroškega in asfaltnega igrišča pri Osnovni šoli Tržič (najdejo se nevarni predmeti, smeti). Nevenka Cotelj pove, da bo naslednji mesec temeljit pregled igrišč. Razvila se je diskusija o vzdrževanju igrišč, skrbi za igrišča.

Ravnateljica je povedala, da se z mesta predsednice sveta zavoda in iz kolektiva s 30. 6. 2019 poslavlja Vesna Polajnar, in se ji zahvalila za vso zavzetost pri njenem delu.

Seja je bila zaključena ob 18.30.

Zapisnikar: Predsednica Sveta zavoda Vrtca Tržič

Kristina Lindav Vesna Polajnar